LIETUVOS RESPUBLIKOS ŽEMĖS ŪKIO MINISTRO

Į S A K Y M A S

DĖL VALSTYBINĖS ŽEMĖS ir miško SKLYPŲ pardavimo ir nuomos AUKCIONų organizavimo išlaidų apskaičiavimo METODIKOS PATVIRTINIMO

2012 m. kovo 27 d. Nr. 3D-213

Vilnius

Vadovaudamasis Lietuvos Respublikos Vyriausybės 1999 m. birželio 2 d. nutarimo Nr. 692 „Dėl naujų kitos paskirties valstybinės žemės sklypų pardavimo ir nuomos“ (Žin., 1999, Nr. 50-1608; 2004, Nr. 173-6398; 2011, Nr. 36-1708) 2.6 punktu:

1. T v i r t i n u Valstybinės žemės ir miško sklypų pardavimo ir nuomos aukcionų organizavimo išlaidų apskaičiavimo metodiką (pridedama).

2. P a v e d u valstybės įmonės Valstybės žemės fondo vadovui ne vėliau kaip per mėnesį nuo šio įsakymo įsigaliojimo dienos šiuo įsakymu patvirtintos Valstybinės žemės sklypų pardavimo ir nuomos aukcionų organizavimo išlaidų apskaičiavimo metodikos nustatyta tvarka patvirtinti aukciono organizavimo išlaidų dydžius 2012 metams.

Žemės ūkio ministras	Kazys Starkevičius

PATVIRTINTA

Lietuvos Respublikos žemės ūkio ministro

2012 m. kovo 27 d. įsakymu Nr. 3D-213

VALSTYBINĖS ŽEMĖS IR MIŠKO SKLYPŲ PARDAVIMO IR NUOMOS AUKCIONŲ ORGANIZAVIMO IŠLAIDŲ APSKAIČIAVIMO METODIKA

1. Valstybinės žemės ar miško sklypų (toliau – žemės sklypai) pardavimo ir nuomos aukcionų (toliau – aukcionai) organizavimo išlaidų metodika (toliau – Metodika) nustato aukcionų organizavimo išlaidų dydžio apskaičiavimo tvarką.

2. Ši Metodika taikoma apskaičiuojant aukcionų organizavimo išlaidų dydžius, kai žemės sklypai parduodami ar išnuomojami aukcione vadovaujantis Lietuvos Respublikos Vyriausybės 1999 m. birželio 2 d. nutarimu Nr. 692 „Dėl naujų kitos paskirties valstybinės žemės sklypų pardavimo ir nuomos“ (Žin., 1999, Nr. 50-1608; 2004, Nr. 173-6398; 2011, Nr. 36-1708), Lietuvos Respublikos Vyriausybės 2003 m. vasario 18 d. nutarimu Nr. 236 „Dėl valstybinės žemės ūkio paskirties žemės sklypų pardavimo ir nuomos“ (Žin., 2003, Nr. 18-780; 2004, Nr. 175-6483), Lietuvos Respublikos Vyriausybės 2004 m. lapkričio 15 d. nutarimu Nr. 1443 „Dėl valstybinės žemės sklypų pardavimo ir nuomos mėgėjų sodo teritorijoje“ (Žin., 2004, Nr. 167-6129; 2010, Nr. 158-8044), Lietuvos Respublikos Vyriausybės 2011 m. lapkričio 16 d. nutarimu Nr. 1348 „Dėl valstybinės miškų ūkio paskirties žemės sklypų pardavimo“ (Žin., 2011, Nr. 142-6665) ir Lietuvos Respublikos Vyriausybės 2007 m. lapkričio 21 d. nutarimu Nr. 1257 „Dėl valstybinės miškų ūkio paskirties žemės sklypų nuomos ne miškų ūkio veiklai organizuoti“ (Žin., 2007, Nr. 127-5173; 2010, Nr. 118-6017) (toliau kartu – teisės aktai).

3. Iki einamųjų metų paskutinės darbo dienos valstybės įmonės Valstybės žemės fondo (toliau – Valstybės žemės fondas) vadovas patvirtina konkrečius aukciono organizavimo išlaidų dydžius, taikytinus kitais metais nustatant aukcione parduodamų ar išnuomojamų žemės sklypų pradinę kainą ar pradinį žemės nuomos mokesčio dydį, ir ne vėliau kaip per tris darbo dienas nuo patvirtinimo juos paskelbia Valstybės žemės fondo interneto svetainėje. Skirtingos žemės naudojimo paskirties ar naudojimo būdo žemės sklypams nustatyti aukcionų organizavimo išlaidų dydžiai priklausomai nuo teisės aktuose nustatytų reikalavimų gali skirtis.

4. Pasikeitus teisės aktų reikalavimams, kitų institucijų ar asmenų nustatytiems paslaugų įkainiams, kitiems skaitmeniniams dydžiams, naudojamiems apskaičiuojant aukciono organizavimo išlaidas, ar dėl kitų objektyvių priežasčių Valstybės žemės fondo vadovas einamaisiais metais gali pakeisti nustatytus aukcionų organizavimo išlaidų dydžius.

5. Aukcionų organizavimo išlaidų dydį sudaro:

5.1. informacijos apie numatomą aukcioną parengimo bei paskelbimo ar pateikimo tretiesiems asmenims išlaidos;

5.2. aukciono vykdymo išlaidos;

5.3. aukciono rezultatų įforminimo išlaidos.

6. Informacijos apie numatomą aukcioną parengimo bei paskelbimo išlaidos, priklausomai nuo to, kokie informacijos skelbimo reikalavimai teisės aktuose nustatyti parduodant ar išnuomojant skirtingų paskirčių ar naudojimo būdų žemės sklypus, gali būti šios:

6.1. pranešimo apie aukcioną parengimo (įskaitant informacijos, reikalingos pranešimui parengti, surinkimą) ir paskelbimo darbo laiko sąnaudos (dienomis), padaugintos iš minimalaus darbo užmokesčio (padalyto iš vidutinio darbo dienų per mėnesį skaičiaus), pridedant popieriaus ir spausdinimo išlaidas.

Pranešimas vidutiniškai užima 1 A4 formato popieriaus lapą.

Vidutiniškai parengiami 3 pranešimai (pranešimų kopijos) apie aukcioną;

6.2. pranešimo apie aukcioną paskelbimo valstybės įmonės Valstybės turto fondo (toliau – Valstybės turto fondas) leidžiamame Informaciniame privatizavimo biuletenyje išlaidos (kai reikalavimas apie aukcioną paskelbti minėtame leidinyje nustatytas teisės aktuose) – pagal Valstybės turto fondo valdybos patvirtintus įkainius;

6.3. pranešimo apie aukcioną paskelbimo leidinio „Valstybės žinios“ priede „Informaciniai pranešimai“ išlaidos (kai reikalavimas paskelbti apie aukcioną minėtame leidinyje nustatytas teisės aktuose) – pagal valstybės įmonės Seimo leidyklos „Valstybės žinios“ direktoriaus įsakymu patvirtintus įkainius.

Pranešimas apie aukcioną vidutiniškai užima 0,5 leidinio lapo;

6.4. pranešimo apie aukcione parduodamą ar išnuomojamą žemės sklypą paskelbimo vietiniame arba regioniniame laikraštyje išlaidos (kai reikalavimas paskelbti apie aukcioną minėtuose leidiniuose nustatytas teisės aktuose) – taikant vidutinę teikiamos paslaugos kainą, nustatomą apklausus ne mažiau kaip po vieną vietinį laikraštį iš kiekvienos apskrities.

Pranešimas vidutiniškai užima 175 kv. cm;

6.5. pranešimų apie numatomą rengti aukcioną išsiuntimo asmenims, turintiems teisę jame dalyvauti, pašto išlaidos – pagal akcinės bendrovės Lietuvos paštas nustatytus įkainius, pridedant naudojimosi valstybės registrų (Nekilnojamojo turto registro, Gyventojų registro) duomenų bazių duomenimis išlaidas – pagal šių registrų tvarkymo įmonių nustatytus įkainius.

Parduodant ar išnuomojant vieną žemės sklypą aukcione vidutiniškai išsiunčiami 3 pranešimai.

Parduodant ar išnuomojant žemės sklypą aukcione vidutiniškai atliekamos 3 paieškos Nekilnojamojo turto registre.

Parduodant ar išnuomojant žemės sklypą aukcione vidutiniškai atliekamos 3 paieškos Gyventojų registre.

7. Aukciono vykdymo išlaidas sudaro:

7.1. aukciono vykdymo parengiamųjų darbų ir aukciono vykdymo darbo laiko sąnaudos (dienomis), padaugintos iš aukciono komisijos narių skaičiaus, padaugintos iš minimalaus darbo užmokesčio (padalyto iš vidutinio darbo dienų per mėnesį skaičiaus).

Vieno žemės sklypo pardavimo ar nuomos aukciono parengiamieji darbai vidutiniškai trunka 2 dienas.

Vieno žemės sklypo pardavimo ar nuomos aukciono vykdymas vidutiniškai trunka 1 d. d.

Vidutinis aukciono komisijos narių skaičius – 4;

7.2. aukciono komisijos narių atvykimo (išvykimo) į aukcioną išlaidos apskaičiuojamos vadovaujantis Automobilių kuro normų nustatymo metodika, patvirtinta Lietuvos Respublikos susisiekimo ministerijos 1995 m. spalio 12 d. įsakymu Nr. 405 (Žin., 1995, Nr. 85-1933).

Vykdant vieno žemės sklypo pardavimo ar nuomos aukcioną vidutiniškai nuvykstama 225 km;

7.3. susirašinėjimui su aukciono dalyviais ir kitiems dokumentams (protokolams, pažymoms apie aukciono dalyvius ir kt.) parengti panaudoto popieriaus išlaidos, pridedant spausdinimo ir kopijavimo išlaidas.

Vieno žemės sklypo aukciono organizavimo ir vykdymo metu vidutiniškai išspausdinama (užpildoma) / padaroma 56 lapai kopijų.

7.4. informacinių pranešimų ir kitų dokumentų išsiuntimo (įskaitant pavėluotai gautų dokumentų grąžinimą) aukciono dalyviams ir kitiems asmenims, pageidavusiems dalyvauti aukcione, pašto išlaidos – pagal akcinės bendrovės „Lietuvos paštas“ nustatytus įkainius.

Vieno žemės sklypo pardavimo ar nuomos aukciono organizavimo ir vykdymo metu vidutiniškai išsiunčiama 12 laiškų.

8. Aukciono rezultatų įforminimo išlaidas sudaro:

8.1. žemės sklypo pirkimo–pardavimo ar nuomos sutarties projekto parengimo ir derinimo darbo laiko sąnaudos (dienomis), padaugintos iš minimalus darbo užmokesčio (padalyto iš vidutinio darbo dienų per mėnesį skaičiaus), pridedant popieriaus, spausdinimo ir kopijavimo išlaidas.

Vieno žemės sklypo pirkimo–pardavimo ar nuomos sutarties projekto (kartu su lydraščiu, kuriuo sutarties projektas siunčiamas teisės aktų nustatytiems asmenims derinti) vidutinis lapų skaičius – 3.

Parduodant ar išnuomojant žemės sklypą vidutiniškai parengiami 4 sutarties projekto egzemplioriai;

8.2. pirkimo–pardavimo ar nuomos sutarties ir su ja susijusių dokumentų siuntimo aukciono laimėtojui ir Nacionalinei žemės tarnybai prie Žemės ūkio ministerijos ar savivaldybės administracijos direktoriui pašto išlaidos – pagal akcinės bendrovės Lietuvos paštas nustatytus įkainius.

Parduodant ar išnuomojant žemės sklypą vidutiniškai išsiunčiami 3 laiškai;

8.3. lėšų, gautų aukcione pardavus žemės sklypą, ir pradinių įnašų pavedimo į valstybės biudžeto, savivaldybės biudžeto, Nacionalinės žemės tarnybos prie Žemės ūkio ministerijos ir asmenų, kuriems grąžinami pradiniai įnašai, sąskaitas darbo laiko sąnaudos (dienomis), padaugintos iš minimalaus darbo užmokesčio (padalyto iš vidutinio darbo dienų per mėnesį skaičiaus), pridedant mokesčius už lėšų pavedimo paslaugas bankui ar kitai kredito įstaigai, – pagal banko ar kitos kredito įstaigos nustatytus įkainius.

Parduodant ar išnuomojant žemės sklypą vidutiniškai atliekami 5 pavedimai.

9. Apskaičiuojant aukcionų organizavimo išlaidų dydžius gali būti įskaitomos ir kitos šioje Metodikoje neišvardytos išlaidos, jeigu veiksmų, kuriuos atliekant tokios išlaidos patiriamos, atlikimas numatytas teisės aktuose.

_________________